ক্লাবকে ‘বাঁচাতে’ এবার পথে নামলেন ইস্টবেঙ্গল সমর্থকরা। আইলিগের শেষ ল্যাপের উত্তেজনা আপাতত চরমে। মিনার্ভা ম্যাচ জেতার পরেই আইলিগের প্রায়-বন্ধ দরজা হাট করে খুলে গিয়েছে। ১৪ বছরের ‘বনবাস’ পেরিয়ে ট্রফি জয়ের খেতাবের সুগন্ধী বাতাসও বইতে শুরু করেছে লেসলি ক্লডিয়াস সরণিতে। এমন অবস্থাতেই কার্যত পথে নামতে বাধ্য হলেন সমর্থকরা।
যে মিনার্ভা ম্যাচ আইলিগ জয়ের অক্সিজেনের সিলিন্ডার এনে দিয়েছে, সেই ম্যাচেই আবার মিলেছে আশঙ্কার চোরাস্রোত। জোড়া পেনাল্টি থেকে বঞ্চিত হতে হয়েছে ডুডু-এডু’দের। তার পরেই ঠান্ডা স্রোত বইছে ইস্টবেঙ্গলের অন্দরমহলে। খেতাবি যুদ্ধ এখন দ্বিমুখী। হয় ইস্টবেঙ্গল, নয় মিনার্ভা— যে কোনও দলেই যেতে পারে আইলিগের সুদৃশ্য ট্রফি। তার মধ্যেই সমর্থকদের উদ্বেগ— দুর্বল রেফারিংয়ের জন্যই ট্রফি জয়ের কাছে এসেও হয়তো ফিরতে হবে তাঁদের।
ট্রফি খরা কাটাতে সমর্থকরা এবার তাই বিদেশি রেফারিংয়ের দাবিতে সোচ্চার। এর আগে ক্লাবের তরফে সরকারিভাবে প্রতিবাদ জানানো হয়েছিল। সমর্থকরাও অসন্তোষ জানিয়েছিলেন। তবে কর্ণপাত করেনি ফেডারেশন।
এবার তাই লাল-হলুদ সমর্থকরা আইএফএ-র মাধ্যমে সেই প্রতিবাদ পৌঁছে দিতে চাইছেন দিল্লিতে সর্বোচ্চ ফেডারেশনের কাছে। ক্ষুব্ধ বেশ কিছু সমর্থক তাই বৃহস্পতিবার লিখিত প্রতিবাদপত্র জমা দিয়েছেন বঙ্গ ফুটবলের দফতরে। সচিব উৎপল গঙ্গোপাধ্যায়ের কাছে। উৎপলবাবু সমর্থকদের আশ্বাস দিয়েছেন সেই প্রতিবাদপত্র স্ক্যান করে ফেডারেশনের কাছে পাঠানো হবে। সন্ধ্যায় উৎপলবাবুকে ফোনে ধরা হলে তিনিও বলে দেন, ‘‘সমর্থকদের দাবি মেনে প্রতিবাদপত্র ফেডারেশনের কাছে ফরোয়ার্ড করে দেওয়া হবে।’’
গোকুলম, চেন্নাই, নেরোকা এবং শিলং — খেতাবের যুদ্ধে অন্যতম ফেভারিট ইস্টবেঙ্গল শেষ চার ম্যাচে রেফারিং নিয়ে ফেডারেশন বাড়তি কোনও ব্যবস্থা নেয় কি না, সেটাই আপাতত দেখার।